*Proiect*

**GUVERNUL REPUBLICII MOLDOVA**

**HOTĂRÎRE nr.\_\_\_**

**din “\_\_\_”\_\_\_\_\_\_\_\_\_\_\_\_\_\_\_\_\_ 2017**

**mun. Chişinău**

**pentru modificarea și completarea Hotărîrii Guvernului nr. 693 din 30 august 2017**

În temeiul art.7 lit. b) din [Legea nr. 136 din 7 iulie 2017](lex:LPLP20170707136) cu privire la Guvern (Monitorul Oficial al Republicii Moldova, 2017, nr. 252, art. 412), Guvernul

**HOTĂRĂŞTE:**

1. Hotărîrea Guvernului nr. 693 din 30 august 2017 cu privire la organizarea şi funcţionarea Ministerului Afacerilor Interne” (Monitorul Oficial al Republicii Moldova, 2017, nr. 322-328, art. 795) se modifică și se completează după cum urmează:

a) punctul 1 se completează cu subpunctele 4) și 5) cu următorul cuprins:

„4) Lista autorităţilor administrative și instituțiilor din subordinea Ministerului Afacerilor Interne, conform anexei nr.4;

5) Lista întreprinderilor de stat în care Ministerul Afacerilor Interne exercită funcţia de fondator, conform anexei nr. 5.”;

b) punctul 2 va avea următorul cuprins:

„Se stabileşte efectivul-limită al Ministerului Afacerilor Interne, al autorităţilor administrative şi instituţiilor din subordinea acestuia în număr de 17757 de unităţi, inclusiv efectivul-limită al aparatului central al Ministerului Afacerilor Interne în număr de 93 unităţi, cu un fond anual de retribuire a muncii conform legislaţiei în vigoare.”.

c) anexele nr. 4 și nr. 5 vor avea următorul cuprins:

„Anexa nr. 4

la Hotărîrea Guvernului

nr. 693 din 30 august 2017

**LISTA**

**autorităţilor administrative şi instituţiilor**

**din subordinea Ministerului Afacerilor Interne**

Inspectoratul General al Poliţiei

Inspectoratul General al Poliției de Frontieră

Inspectoratul General pentru Situaţii de Urgenţă

Departamentul Trupelor de Carabinieri

Inspectoratul protecţie internă şi anticorupţie

Biroul migraţie şi azil

Serviciul tehnologii informaţionale

Inspectoratul de management operațional

Departamentul administrare patrimoniu și dotări

Academia „Ştefan cel Mare”

Centrul integrat de pregătire pentru aplicarea legii

Clubul sportiv central „Dinamo”

Asociația curativ-profilactică și de expertiză medicală a Ministerului Afacerilor Interne.

Anexa nr. 5

la Hotărîrea Guvernului

nr. 693 din 30 august 2017

**LISTA**

**întreprinderilor de stat în care Ministerul Afacerilor Interne exercită funcţia de fondator**

Întreprinderea de Stat “Servicii pază” .”

2. Hotărîrea Guvernului nr. 778 din 27 noiembrie 2009 cu privire la aprobarea Regulamentului privind organizarea şi funcţionarea Ministerului Afacerilor Interne, structurii şi efectivului-limită ale aparatului central al acestuia (Monitorul Oficial al Republicii Moldova, 2009, nr. 173, art. 856), cu modificările și completările ulterioare - se abrogă.

### Prim-ministru Pavel FILIP

**Contrasemnează:**

**Ministrul afacerilor interne Alexandru Jizdan**

**Ministrul finanțelor Octavian Armașu**

**NOTĂ INFORMATIVĂ**

**la proiectul hotărîrii Guvernului pentru modificarea și completarea Hotărîrii Guvernului nr. 693 din 30 august 2017**

Proiectul hotărîrii Guvernului pentru modificarea și completarea Hotărîrii Guvernului nr.693 din 30 august 2017 cu privire la organizarea şi funcţionarea Ministerului Afacerilor Interne a fost elaborat în vederea executării prevederilor art. 7 lit. b) din Legea nr. 136 din 7 iulie 2017 cu privire la Guvern și a pct. 4 din Hotărîrea Guvernului nr. 693 din 30 august 2017.

La elaborarea proiectului hotărîrii de Guvern s-a ținut cont de prevederile Hotărîrii Guvernului nr. 595 din 26 iulie 2017 pentru aprobarea Structurii-tip a Regulamentului privind organizarea şi funcţionarea ministerului și a Hotărîrii Guvernului nr. 594 din 26 iulie 2017 cu privire la restructurarea administrației publice centrale de specialitate.

*Astfel, prin proiect se propune aprobarea:*

a) Listei autorităţilor administrative și instituțiilor din subordinea Ministerului Afacerilor Interne;

b) Listei întreprinderilor de stat în care Ministerul Afacerilor Interne exercită funcţia de fondator;

c) Efectivului-limită al Ministerului Afacerilor Interne, al autorităţilor administrative şi instituţiilor din subordinea acestuia.

În această ordine de idei, efectivul-limită al Ministerului Afacerilor Interne, al autorităţilor administrative şi instituţiilor din subordine *se propune a fi stabilit în număr de 17757 de unităţi*, inclusiv efectivul-limită al aparatului central al Ministerului Afacerilor Interne în număr de 93 unităţi. Actele normative privind aprobarea regulamentelor de organizare și funcționare și a structurii autorităţilor administrative şi instituţiilor din subordinea ministerului, urmând să stabilească numărul unităților de personal pentru fiecare entitate în parte.

Se propune ca Ministerul Afacerilor Interne să includă în componența/subordinea sa 13 autorități administrative și instituții, după cum urmează:

**Inspectoratul General al Poliţiei**

Inspectoratul General al Poliţiei reprezintă unitatea centrală de administrare şi control a Poliţiei, în subordinea Ministerului Afacerilor Interne, care activează în baza [*Legii nr.320 din 27 decembrie 2012*](lex:LPLP20121227320) *cu privire la activitatea Poliţiei şi statutul poliţistului, Legii nr. 288 din 16 decembrie 2016 privind funcționarul public cu statut special din cadrul Ministerului Afacerilor Interne,* altor acte normative în vigoare precum și în baza tratatelor internaţionale la care Republica Moldova este parte.

Misiunea Inspectoratului General al Poliţiei constă în implementarea politicii de stat referitoare la asigurarea legalităţii, ordinii publice, drepturilor şi libertăţilor fundamentale ale omului, precum şi a proprietăţii publice şi private.

În vederea realizării misiunii sale, Inspectoratul General al Poliţiei are următoarele funcţii:

* asigură menţinerea, restabilirea ordinii şi securităţii publice, protecţia drepturilor şi a intereselor legitime ale persoanei şi comunităţii;
* asigură prevenirea şi curmarea infracţiunilor şi contravenţiilor, respectarea legalităţii, ordinii şi securităţii publice;
* asigură investigarea infracţiunilor şi contravenţiilor, realizează urmărirea penală, garantează înfăptuirea justiţiei;
* acordă asistenţă populaţiei şi autorităţilor administraţiei publice locale.

Structura Inspectoratului General al Poliţiei include: organul central de administrare, subdiviziunile specializate cu funcţii operaţionale şi de suport și subdiviziunile teritoriale.

În calitate de unitate centrală de administrare şi control a Poliţiei, Inspectoratul General al Poliţiei este reprezentat prin aparatul acestuia, care are drept funcţii de bază consolidarea capacităţilor manageriale ale subdiviziunilor Poliţiei.

Subdiviziunile specializate reprezintă unităţi ale Poliţiei de competenţă teritorială generală (cu sau fără statut de persoană juridică), subordonate Inspectoratului General al Poliţiei, care pot crea servicii publice desconcentrate regional, care se instituie conform specificului unor sectoare şi direcţii concrete de activitate.

Subdiviziunile teritoriale includ în componența sa unităţi ale Poliţiei, de regulă, cu personalitate juridică, de competenţă teritorială, corespunzător împărţirii administrativ-teritoriale, subordonate Inspectoratului General al Poliției, care sunt amplasate şi îşi desfăşoară activitatea în teritoriul unităţii administrativ-teritoriale.

Astfel, Inspectoratul General al Poliției este persoana juridică cu competență pe întreg teritoriul Republicii Moldova, care își desfășoară activitatea în conformitate cu principiile legalității, respectării drepturilor şi libertăţilor fundamentale ale omului, imparţialităţii şi nediscriminării, controlului ierarhic permanent, răspunderii personale şi profesionalismului, transparenţei, respectării secretului de stat şi al altor informaţii oficiale cu accesibilitate limitată.

**Inspectoratul General al Poliției de Frontieră**

Inspectoratul General al Poliției de Frontieră este autoritatea administrativă din subordinea Ministerului Afacerilor Interne, abilitată de a gestiona controlul integrat al frontierei de stat.

În activitatea sa Inspectoratul se conduce de [Constituţia Republicii Moldova](lex:LPLP19940729CONST), [Legea nr.283 din 28 decembrie 2011](lex:LPLP20111228283) cu privire la Poliţia de Frontieră, [Legea nr.215 din 4 noiembrie 2011](lex:LPLP20111104215) cu privire la frontiera de stat, Legea nr.288 din 16 decembrie 2016 privind funcţionarul public cu statut special din cadrul Ministerului Afacerilor Interne, de alte acte legislative, decretele Preşedintelui Republicii Moldova, ordonanţele, hotărârile şi dispoziţiile Guvernului, ordinele ministrului afacerilor interne precum și de tratatele internaţionale la care Republica Moldova este parte.

Misiunea Inspectoratului constă în conducerea forţelor şi mijloacelor Poliţiei de Frontieră în scopul asigurării securităţii statului prin realizarea sistemului de control al frontierei, precum şi în prevenirea şi combaterea, în limitele competenţei, a criminalităţii transfrontaliere şi migraţiei ilegale.

Inspectoratul General al Poliției de Frontieră realizează funcţiile în următoarele domenii de bază:

* supravegherea şi controlul trecerii frontierei de stat;
* combaterea migraţiei ilegale, criminalităţii organizate, contrabandei, terorismului internaţional şi a altor infracţiuni,
* promovarea politicii privind combaterea migraţiei ilegale, managementul integrat al frontierei de stat şi gestionarea sistemelor informaţionale de evidenţă a datelor;
* implementarea managementului integrat al frontierei de stat bazat pe analiza riscurilor şi ameninţărilor susceptibile să compromită siguranţa frontierei de stat;
* asigurarea securităţii statului;
* desfăşurarea în siguranţă a activităţilor nucleare şi radiologice în scopuri exclusiv paşnice, cu respectarea obligaţiilor ce decurg din tratatele internaţionale la care Republica Moldova este parte;
* participarea în misiuni şi operaţiuni internaţionale de control al frontierei; de combatere a infracţiunilor transfrontaliere legate de circulaţia ilegală a persoanelor şi a mijloacelor de transport, de reţinere a persoanelor care au săvârșit contravenţii şi infracţiuni.
* asigurarea securităţii aeronautice;
* controlul asupra asigurărilor obligatorii de răspundere civilă auto externă;
* asigurarea executării documentelor executorii;
* constatarea şi examinarea contravenţiilor;
* implementarea Regulamentului Sanitar Internaţional.

**Inspectoratul General pentru Situaţii de Urgenţă**

Inspectoratului General pentru Situaţii de Urgenţă reprezintă un complex de instituţii specializate ale statului, ce intră în componenţa Ministerului Afacerilor Interne, care execută, în condiţiile legii, sarcini în domeniul protecţiei populaţiei, teritoriului, mediului înconjurător şi proprietăţii în caz de pericol sau declanşare a situaţiilor excepţionale.

Cadrul juridic al Inspectoratului îl constituie *Constituţia Republicii Moldova, Legea nr. 93 din 05 aprilie 2007 cu privire la Inspectoratul General pentru Situații de Urgență*, alte acte normative, precum şi tratatele internaţionale la care Republica Moldova este parte.

Structura Inspectoratului constituie un sistem unic şi centralizat, care include: organul central al Inspectoratului și organele teritoriale.

Inspectoratul îşi desfăşoară activitatea în cooperare cu organele centrale de specialitate ale administraţiei publice şi autorităţile administraţiei publice locale, cu persoanele juridice, indiferent de forma juridică de organizare, şi cu cetăţenii.

Astfel, sarcinile de bază ale Inspectoratului General pentru Situații de Urgență sunt:

* conducerea nemijlocită a sistemului protecţiei civile;
* organizarea şi executarea activităților de căutare, de salvare-deblocare, de acordare a primului ajutor calificat, a altor activități de urgenţă în cazul declanşării situaţiilor de urgenţă, situaţiilor excepţionale, incendiilor și al lichidării acestora;
* organizarea şi desfăşurarea activităților de căutare, de salvare-deblocare în situaţii de urgenţă, în caz de pericol sau de declanşare a situaţiilor excepţionale pentru prevenirea sau lichidarea consecinţelor acestora;
* organizarea pregătirii prealabile şi multilaterale a populaţiei, a obiectivelor economiei naţionale şi a forţelor Protecţiei Civile, care includ formaţiunile Protecţiei Civile, Direcţia serviciului de salvatori şi pompieri, formaţiunile specializate ale organelor centrale de specialitate ale administraţiei publice, instituţiile şi organizaţiile speciale, pentru acţiuni în caz de pericol sau declanşare a situaţiilor excepţionale şi a incendiilor;
* exercitarea supravegherii de stat în domeniul protecţiei civile şi asigurării apărării împotriva incendiilor pe întreg teritoriul ţării;
* efectuarea măsurilor în regimul stării de urgenţă, de asediu sau de război.

**Departamentul Trupelor de Carabinieri**

Trupele de carabinieri (trupele interne) ale Ministerului Afacerilor Interne își desfășoară activitatea în baza *Legii nr. 806 din 12 decembrie 1991 cu privire la trupele de carabinieri (trupele interne) ale Ministerului Afacerilor Interne*, având ca sarcină de bază asigurarea, de comun cu poliția sau independent, a ordinii publice, apărării drepturilor şi libertăţilor fundamentale ale cetăţenilor, avutului proprietarului, prevenirii faptelor de încălcare a legii.

Potrivit art.1 alin.(3) din Legea nr. 806 din 12 decembrie 1991, trupele de carabinieri fac parte din structura organizatorică a Ministerului Afacerilor Interne, fiind constituite într-un Departament.

Printre principalele atribuții ale Trupelor de carabinieri, putem menționa:

* efectuarea serviciilor de patrulare şi santinelă şi de menţinere a ordinii publice în raza teritorială de competenţă;
* desfăşurarea împreună cu organele de poliţie, a activității de prevenire a faptelor antisociale;
* participarea la menţinerea ordinii publice în timpul acţiunilor social-politice cu caracter de masă, sportive şi de altă natură;
* asigurarea pazei şi apărarea unor obiecte de stat de importanţă deosebită;
* la declararea stării de asediu sau de război, în cooperare cu armata naţională, participă, sub conducerea Statului Major General al Forţelor Armate, la operaţii (acţiuni) de apărare a ţării, în special la prevenirea acţiunilor îndreptate împotriva independenţei şi integrităţii Republicii Moldova, la paza căilor de comunicaţie, la evacuarea populaţiei din zonele supuse atacurilor, la lupta împotriva grupurilor de cercetare-diversiune etc.

Profesionalizarea trupelor de carabinieri a fost prevăzută în Planul de acţiuni al Guvernului pentru anii 2016-2018, la capitolul „AFACERILE INTERNE ŞI SIGURANŢA CETĂŢEANULUI”, în acest sens fiind elaborată și aprobată Strategia de reformare a Trupelor de Carabinieri pentru anii 2017-2020 și Planul de acţiuni privind implementarea acesteia *(Hotărîrea Guvernului nr. 357 din 31.05.2017)*.

La moment, proiectul de Lege cu privire la Arma de carabinieri se află la etapa de avizare, urmând să fie probat de Guvern și remis Parlamentului pentru examinare și adoptare. Conform proiectului, actualul Departament al Trupelor de Carabinieri, urmează a fi reorganizat în Inspectoratul General al Armei de Carabinieri.

**Inspectoratul protecţie internă şi anticorupţie**

Ca urmare a aprobării *Legii integrității nr. 82 din 25 mai 2017*, în vigoare din 07 iulie 2017, Ministerul Afacerilor Interne a fost inclus în componenta autorităților anticorupție pe lângă Centrul Național Anticorupție, Autoritatea Națională de Integritate, Procuratura Anticorupție și Serviciul de Informații și Securitate *(art.43).*

Responsabilitatea pentru constatarea şi examinarea manifestărilor de corupţie revine autorităților anticorupție în conformitate cu prevederile Codului de procedură penală şi ale Codului contravenţional. În același timp, art. 49 al *Legii integrității nr. 82 din 25 mai 2017* stabilește atribuțiile cu care sunt investite autoritățile anticorupție la investigarea actelor de corupție și a actelor conexe acestora.

Inspectoratul protecție internă și anticorupție urmează a fi creat în cadrul MAI prin consolidarea capacităților actualului Serviciu Protecție Internă și Anticorupție.

Misiunea Inspectoratului va consta în asigurarea securității interne a MAI, a autorităților administrative şi a instituțiilor din subordinea ministerului, protecția personalului acestora şi a informațiilor atribuite la secret de stat împotriva amenințărilor, vulnerabilităților și riscurilor susceptibile să pericliteze siguranța sistemului afacerilor interne, supravegherea şi controlul respectării legislației şi disciplinei de serviciu de către angajaţii aparatului central al MAI, ai autorităţilor administrative şi ai instituţiilor din subordinea ministerului, prevenirea şi combaterea manifestărilor de corupție și conflictelor de interes în care ar putea fi implicaţi aceştia.

În vederea realizării misiunii sale, Inspectoratul va avea următoarele funcţii de bază:

* asigurarea securității interne a MAI, a autorităților administrative şi a instituţiilor din subordinea ministerului;
* protecţia personalului aparatului central al MAI, al autorităților administrative şi al instituțiilor din subordinea ministerului, în limitele competenţei;
* protecţia informaţiilor atribuite la secret de stat;
* prevenirea și combaterea manifestărilor de corupție şi conflictelor de interes în cadrul MAI, autorităților administrative şi instituţiilor din subordinea ministerului;
* constatarea şi investigarea infracţiunilor şi contravenţiilor, în limitele competenţei, conform legislaţiei;
* organizarea şi realizarea activităţilor de prevenire în domeniul securității interne şi anticorupţiei;
* supravegherea şi controlul respectării legislaţiei şi disciplinei de serviciu de către angajaţii aparatului central al MAI, ai autorităţilor administrative şi ai instituţiilor din subordinea ministerului.

**Biroul migraţie şi azil**

Biroul migraţie şi azil este o autoritate administrativă din subordinea Ministerului Afacerilor Interne, creată în scopul asigurării implementării politicii în domeniul migraţiei, azilului, apatridiei şi integrării străinilor.

Biroul este organizat şi îşi desfăşoară activitatea în baza *Constituţiei Republicii Moldova, Legii nr. 200 din 16 iulie 2010 privind regimul străinilor în Republica Moldova, Legii nr. 270-XVI din 18 decembrie 2008 privind azilul în Republica Moldova, Legii nr. 274 din 27 decembrie 2011 privind integrarea străinilor în Republica Moldova, Legii nr. 320 din 27 decembrie 2012 cu privire la activitatea Poliţiei şi statutul poliţistului, Legii nr. 133 din 8 iulie 2011 privind protecţia datelor cu caracter personal, în conformitate cu decretele Preşedintelui Republicii Moldova, ordonanţele şi hotărîrile Guvernului, actele departamentale ale Ministerului Afacerilor Interne şi cele interdepartamentale, tratatele şi convenţiile internaţionale la care Republica Moldova este parte, precum şi cu prevederile Regulamentului privind organizarea și funcționarea BMA.*

Misiunea Biroului constă în realizarea prerogativelor ce ţin de implementarea politicii în domeniul migraţiei şi azilului, de gestionarea fenomenului migraţiei prin admisia şi documentarea străinilor cu acte de identitate, de recunoaşterea statutului de refugiat şi a statutului de apatrid, de acordarea protecţiei umanitare, de coordonarea procesului de integrare a străinilor în Republica Moldova, de controlul legalităţii şederii străinilor pe teritoriul Republicii Moldova, de custodia publică şi aplicarea corespunzătoare a măsurilor de îndepărtare şi a măsurilor restrictive.

În vederea realizării misiunii sale, Biroul exercită următoarele funcţii de bază:

* participă la elaborarea politicii statului prin formularea de propuneri în domeniul migraţiei, azilului, apatridiei şi integrării străinilor;
* implementează şi supraveghează respectarea legislaţiei în domeniul migraţiei, azilului, integrării şi apatridiei, a altor acte legislative şi normative ce ţin de aceste probleme;
* asigură conducerea nemijlocită şi controlul activităţii subdiviziunilor din subordine;
* asigură gestionarea proceselor migraţionale;
* acordă asistenţă şi facilitează procesul de integrare a străinilor în Republica Moldova, în conformitate cu prevederile legislaţiei în vigoare;
* asigură combaterea şederii ilegale a străinilor pe întreg teritoriul ţării şi monitorizarea fluxului de străini;
* asigură respectarea drepturilor şi libertăţilor străinilor pe teritoriul Republicii Moldova.

**Serviciul tehnologii informaţionale**

Serviciul tehnologii informaţionale este o autoritate administrativă, constituită pentru coordonarea implementării cadrului strategic şi a politicii de dezvoltare a domeniului aferent tehnologiei informaţiei şi comunicaţiilor în cadrul aparatului central al Ministerului Afacerilor Interne, al autorităţilor administrative şi al instituţiilor din subordinea acestuia, precum și pentru prestarea serviciilor ce ţin de eliberarea actelor și informației din domeniile sale de competenţă.

Serviciul îşi desfăşoară activitatea în baza Constituţiei Republicii Moldova, a decretelor Preşedintelui Republicii Moldova, a legilor, a hotărârilor Parlamentului şi Guvernului, a tratatelor internaţionale la care Republica Moldova este parte, a actelor normative ale ministerului, precum şi în baza Regulamentului privind organizarea şi funcţionarea Serviciului tehnologii informaţionale din subordinea Ministerului Afacerilor Interne.

Serviciul are misiunea să susțină ministerul în realizarea obiectivelor sale strategice, prin aplicarea tehnologiei informației și a comunicațiilor la optimizarea și dezvoltarea operațională a activităților ministerului și la prestarea serviciilor de către minister.

În scopul realizării misiunii sale şi atingerii obiectivelor stabilite, Serviciul exercită următoarele funcţii de bază:

* gestionarea la nivel naţional a resurselor informaţionale de stat, care conţin date cu caracter criminal, contravenţional şi dactiloscopic;
* prestarea serviciilor informaționale către persoane fizice și juridice de pe teritoriul Republicii Moldova și a altor state;
* prestarea serviciilor în domeniul tehnologiei informaţiei şi comunicaţiilor către Minister, în scopul susținerii, eficientizării și optimizării activităților ministerului;
* coordonarea procesului de planificare strategică în domeniul tehnologiei informaţiei şi comunicaţiilor în cadrul ministerului;
* coordonarea arhitecturii tehnologiei informaţiei şi comunicaţiilor de scară largă în cadrul Ministerului;
* coordonarea politicilor și reglementărilor în domeniul tehnologiei informaţiei şi comunicaţiilor în cadrul ministerului.

**Inspectoratul de management operațional**

Inspectoratul de Management Operaţional urmează a fi instituit în cadrul Ministerului Afacerilor Interne, ca fiind o autoritate administrativă, pe baza actualului Serviciu Dirijare Operațională și Inspectare. Acesta va fi organizat şi va funcționa în baza prevederilor *Legii nr.98 din 04 mai 2012 privind administraţia publică centrală de specialitate, Hotărîrii Guvernului nr.1001 din 26 decembrie 2011 privind punerea în aplicare a unor acte legislative, Hotărîrii Guvernului nr.693 din 30 august 2017 cu privire la organizarea şi funcţionarea Ministerului Afacerilor Interne şi Hotărîrii Guvernului nr. 1206 din 02 noiembrie 2016 cu privire la Centrul Naţional de Coordonare Integrată a Acţiunilor de Ordine Publică*.

Inspectoratul va fi o structură organizaţională de specialitate, separată în sistemul administrativ al Ministerului Afacerilor Interne, cu competența generală de realizare a funcţiilor de management operaţional în următoarele subdomenii:

* monitorizarea evenimentelor şi realizarea managementului fluxului informaţional din sfera de competenţă a MAI;
* coordonarea operaţională integrată a forţelor şi mijloacelor autorităţilor administrative din subordinea MAI;
* coordonarea operaţională integrată a forţelor şi mijloacelor autorităţilor administrative din subordinea MAI;
* coordonarea acţiunilor MAI cu alte autorităţi ale statului abilitate cu competenţe în gestionarea situaţiilor de criză;
* asigurarea interoperabilităţii şi compatibilităţii resurselor;
* analiza riscurilor operaţionale la nivel strategic;
* cooperarea cu structurile de profil din cadrul autorităţilor publice pe domeniul de competenţă;
* evaluarea managementului organizaţional al autorităţilor administrative din subordinea MAI ş.a.

Inspectoratul urmează să fie subordonat direct ministrului afacerilor interne şi să se afle în coordonarea nemijlocită a secretarului de stat în domeniul ordinii şi securităţii publice, prevenirii şi combaterii criminalităţii.

**Academia „Ştefan cel Mare”**

Academia „Ştefan cel Mare” a Ministerului Afacerilor Interne este o instituţie publică de învăţământ superior acreditată, parte integrantă a sistemului de educație din Republica Moldova, aflată în subordinea Ministerului Afacerilor Interne.

Academia „Ştefan cel Mare” a MAI, în activitatea sa, se conduce de Constituţia Republicii Moldova din 29 iulie 1994, Codul educaţiei al Republicii Moldova, Codul muncii al Republicii Moldova, Legea privind funcţionarul public cu statut special din cadrul Ministerului Afacerilor Interne nr.288 din 16 decembrie 2016, de alte acte normative aplicabile domeniului de referinţă al instituţiei precum şi tratatele internaționale la care Republica Moldova este parte.

În raport cu statutul şi competenţele sale, Academia „Ştefan cel Mare” a MAI are următoarele misiuni principale:

* formarea profesională prin studii superioare de licenţă a ofiţerilor necesari structurilor Ministerului Afacerilor Interne şi pentru alţi beneficiari, la solicitarea acestora şi cu aprobarea ministrului afacerilor interne;
* formarea iniţială şi continuă a ofiţerilor şi subofiţerilor încadraţi în Ministerul Afacerilor Interne din sursă externă;
* formarea personalului Ministerului Afacerilor Interne în domeniul managerial;
* formarea continuă a ofiţerilor şi subofiţerilor în domeniile şi specializările solicitate de Ministerul Afacerilor Interne;
* dezvoltarea formării personalului Ministerului Afacerilor Interne prin studii superioare de master şi doctorat, la solicitarea beneficiarilor interni, precum şi din afara instituţiei;
* formarea de personal în domeniile care sprijină activităţile de integrare europeană;
* efectuarea cercetării ştiinţifice în domeniile de interes primordial pentru Ministerul Afacerilor Interne, potrivit solicitărilor beneficiarilor interni, instituţiilor publice şi programelor proprii;
* dezvoltarea cooperării universitare;
* oferirea asistenţei metodologice, ştiinţifice şi informaţionale Ministerului Afacerilor Interne;
* participarea la activităţi de menţinere şi asigurare a ordinii publice, conform prevederilor programelor de învăţământ şi ordinelor ministrului afacerilor interne.

**Centrul integrat de pregătire pentru aplicarea legii**

Crearea Centrului Integrat de Pregătire pentru Aplicarea Legii în conformitate cu standardele Uniunii Europene constituie atât unul dintre obiectivele Strategiei de dezvoltare a Poliției pentru perioada 2016 – 2020, aprobate prin Hotărîrea Guvernului nr. 587 din 12.05.2016, cât și o etapă din Planul privind implementarea Strategiei, aferentă Obiectivului 1. „Consolidarea responsabilității, și profesionalismului Poliției”.

Obiectivul înființării Centrului Integrat de Pregătire pentru Aplicarea Legii rezultă din finanțarea oferită Guvernului RM de Comisia Europeană pentru implementarea Programului de Reformare a Poliției „Suport bugetar pentru Reforma Poliției CRIS: ENI/2015/038-144, finanțat în cadrul Instrumentului european de vecinătate”. La solicitarea MAI, proiectul CIPAL a fost inclus în Suportul bugetar, având alocată suma cea mai consistentă.

Misiunea Centrului va consta în asigurarea, organizarea și desfășurarea programelor de formare continuă și dezvoltare a carierei, de tip integrat, specializat, a altor activități de pregătire de nivel departamental, ministerial, precum și, după caz, cu vocație națională și internațională, în beneficiul instituțiilor de aplicare a legii, a structurilor și personalului MAI.

Funcțiile Centrului vor fi:

* formarea subofițerilor de politie, subofițerilor de carabinieri, precum și a altor categorii de personal, potrivit necesarului MAI;
* formarea ofițerilor angajați din sursă externă;
* formarea continuă a personalului MAI prin cursuri prevăzute de reglementările în vigoare;
* formarea continuă integrată pe domenii de interes comun a personalului instituțiilor de aplicare a legii din Republica Moldova și din structurile similare ale altor state.
* desfășurarea și a altor activități de formare profesională și conexe, potrivit necesarului MAI și al instituțiilor de aplicare a legii beneficiare.

**Clubul sportiv central „Dinamo”**

Clubul sportiv central „Dinamo” reprezintă o unitate administrativă subordonată Ministerului Afacerilor Interne, cu personalitate juridică și patrimoniu distinct.

Clubul îşi desfăşoară activitatea în baza Constituţiei Republicii Moldova, Legii nr.330 din 25 martie 1999 cu privire la cultura fizică şi sport, alte acte normative în vigoare, acorduri, tratate internaţionale, la care Republica Moldova este parte, etc.

Clubul are misiunea de a asigura conducerea organizatorico-metodică şi realizarea practică a pregătirii fizice şi instrucţiunii de tragere, în scopul atingerii unui nivel înalt profesional şi de dezvoltare a probelor sportive cu caracter aplicativ în rândul angajaţilor autorităţilor administrative şi instituţiilor din subordinea Ministerului Afacerilor Interne.

Pentru realizarea misiunii sale, Clubul exercită următoarele sarcini de bază:

* organizarea spartachiadei în cadrul MAI;
* selectarea candidaţilor pentru participarea cu succes la competiţii naţionale şi internaţionale;
* pregătirea în comun cu autoritatea publică centrală de specialitate, Comitetul Naţional Olimpic şi Sportiv, federaţiile sportive şi alte instituţii sportive, a sportivilor de performanţă în cadrul Secţiei sport profesional a Clubului, precum şi participarea lor la Campionatele Europene, Mondiale şi Jocurile Olimpice, etc.

**Asociația curativ-profilactică și de expertiză medicală a Ministerului Afacerilor Interne**

Asociația curativ-profilactică și de expertiză medicală a Ministerului Afacerilor Interne urmează a fi creată în subordinea ministerului ca fiind o instituţie publică, succesoare de drepturi și obligații a Serviciul medical al Ministerului Afacerilor Interne.

Asociației, în condiţiile legii, îi va reveni sarcina de a organiza şi asigura, prin subdiviziunile sale structurale, asistenţa medicală primară, specializată de ambulator, spitalicească şi servicii medicale de înaltă performanţă pentru angajaţii şi personalul pensionat al Ministerului Afacerilor Interne, precum şi alte categorii de personal în conformitate cu legislaţia în vigoare.

Asociația va avea statut de persoană juridică de drept public, cu competenţă pe întreg teritoriul Republicii Moldova. Misiunea Asociației constă în păstrarea, monitorizarea şi fortificarea sănătăţii angajaţilor MAI, personalului pensionat şi a altor categorii de personal, prin organizarea şi dezvoltarea asistenţei medicale prin intermediul instituţiilor medico-sanitare din subordine, bazate pe tehnologii medicale de performanţă şi prestarea serviciilor medicale cost-eficiente şi calitative.

Serviciile medico-sanitare, prestate în cadrul instituțiilor medico-sanitare din cadrul MAI, sunt parte componentă a pachetului socio-economic garantat de stat funcționarilor publici cu statut special, prin prevederile actelor legislative ce reglementează activitatea Ministerului Afacerilor Interne.

În vederea realizării misiunii sale, Asociația va avea următoarele funcții de bază:

* organizarea implementării politicilor în domeniul ocrotirii sănătății în cadrul MAI;
* sporirea accesibilităţii contingentului deservit la servicii de asistenţă medicală de performanţă;
* asigurarea continuității în acordarea asistenței medicale și interacțiunii cu toate instituţiile medico-sanitare publice în vederea asigurării spectrului integral de servicii medicale necesare angajaților cu statut special din cadrul MAI;
* asigurarea specializată a confidențialității și securității spitalizării angajaților MAI, cu excluderea cazurilor de internare concomitentă a angajatului cu statut special și a cetățeanului, care anterior avuse antecedente penale;
* organizarea și asigurarea asistenței medicale în cadrul întrunirilor în masă, aplicațiilor tactice și de luptă, precum și competițiilor sportive din cadrul MAI;
* organizarea și asigurarea expertizei medicale în cadrul MAI;
* asigurarea monitorizării pro active în menținerea și restabilirea stării sănătății funcționarilor publici cu statut special din cadrul MAI, prin aplicarea metodelor proprii, specifice contingentului aflat la deservire;
* organizarea şi asigurarea asistenţei medicale primare, specializate de ambulator, spitaliceşti şi serviciilor medicale de înaltă performanţă pentru angajaţii MAI;
* organizarea și asigurarea procesului de studii (inițial și continuu) pe dimensiunea acordării primului ajutor medical a funcționarilor publici cu statut special din cadrul MAI (IGP, IGSU, IGPF și DTC);
* monitorizarea asigurării respectării drepturilor omului pe dimensiunea asistenței medicale și prevenirii torturii, reducerii relelor tratamente, abuzului și discriminării față de persoanele aflate în custodia poliției;
* asigurarea asistenței medicale solicitanților de azil, refugiaților, beneficiarilor de protecție umanitară și străinilor plasați în Centrul de Plasament Temporar al Străinilor;
* organizarea şi asigurarea regimului sanitar-igienic şi antiepidemic în cadrul aparatului central, autorităţilor administrative şi instituţiilor din subordinea MAI.

Totodată, se propune instituirea în cadrul Ministerului Afacerilor Interne a unei subdiviziuni noi -  **Departamentul administrare patrimoniu și dotări**. Rațiunea instituirii Departamentului administrare patrimoniu și dotări rezidă din necesitatea asigurării unui management eficient al patrimoniului MAI și, în același timp, asigurării continuității proceselor de achiziție și dezvoltare a dotărilor ca urmare a reformelor inițiate în cadru ministerului.

Departamentul administrare patrimoniu și dotări, urmează a fi instituit, având în statele de organizare un număr de 51 unități de personal, al căror activități vor fi orientate, în special, în scopul *asigurării logistice a activităților autorităților și subdiviziunilor MAI, realizării activităților legate de organizarea procurărilor de bunuri și servicii în conformitate cu legislația națională în domeniul achizițiilor publice, evidenței și gestionării bunurilor mobile și imobile din dotare a subdiviziunilor ministerului, etc.*

Secretar se stat Mihail BEREGOI